ኮርፖሬሽኑ በ2007 መጨረሻ ምርቱን ወደ 1 ነጥብ 5 ሚሊዮን ኩንታል ለማሳደግ እየሰራ ነው
– የኢትዮጵያ ስኳር ኮርፖሬሽን በ3 ነባር ማስፋፊያ ፕሮጀክቶችና በ7 አዲስ ስኳር ፋብሪካዎች አማካኝነት በ2007 ዓ.ም መጨረሻ ላይ ምርቱን ወደ 1 ነጥብ 5 ሚሊዮን ኩንታል እንሚያሳድግ አስታወቀ፡፡የህዝብ ተወካዮች ምክር ቤት የኢንዱስትሪ ጉዳዮች ቋሚ ኮሚቴ የስኳር ኮርፖሬሽኑን የ2006 በጀት ዓመት የ1ኛ ሩብ ዓመት ሪፖርት አፈፃፀምን ገመገመ፡፡ ቋሚ ኮሚቴው እንደገለፀው ኮርፖሬሽኑ ምርቱን ለማሳደግ በሚያደርገው ጥረት የካይዘን የስራ የአመራር ፍልስፍንና ተግባራዊ በማድረግና ከባለድርሻ አካላት ጋር ቅንጅታዊ አሰራር በመፍጠር በስራ እድል ፈጠራ ፣ በእቃ ግዥ አፈፃፀም ፣ ለአዳዲስ ፋብሪካዎች ግንባታ ማስፈፀሚያ የፋይናንስ ገቢ በማፈላለግና በሰው ሀይል የሟሟላት የዝግጅት ስራ እና ለፕሮጀክት ሰራተኞች የሚውል የመኖሪያ ቤቶች አቅርቦት ግንባታ ላይ ያከናወነውን ስራዎች በጠንካራ ጎን አስቀምጧል፡፡ኮርፖሬሽኑ ምርትና ምርታማነቱን በዕቅዱ መሰረት ለማሳካት በዋናነት የመስኖና የአዳዲስ ፋብሪካ ፕሮጀክቶች ግንባታዎች በተቀመጠላቸው የጊዜ ገደብ ለማጠናቀቅ ትኩረት ሰጥቶ መንቀሳቀስ እንደሚገባው ቋሚ ኮሚቴው  አሳስቧል፡፡ለፕሮጀክቶቹ ግንባታ የሚያስፈልጉ የውሀና የሀይል አቅርቦትን ጨምሮ ሌሎች የመሰረተ ልማት እጥረቶች ለመፍታትም ኮርፕሬሽኑ ከባለድርሻ አካላት ጋር በመቀናጀት መስራት እንደሚገባውም አስገንዝቧል፡፡በስኳር ፋብሪካዎች ፣በመስኖ ፕሮጀክሮችና በእርሻ ማሳዎች በሚያርፉበት ቦታዎች ላይ የሰፈሩ ህብረተሰቦች የካሳን ክፍያን ጨምሮ በአጠቃላይ በዘርፉ ልማት ላይ በሚያነሷቸው ፍትሀዊ ጥያቄዎች ዙሪያ የጠራ ግንዛቤ የመፍጠር ስራም ተጠናክሮ መቀጠል ያስፈልጋልም ብለዋል ቋሚ ኮሚቴው፡፡ኮርፖሬሽኑም በቋሚ ኮሚቴ የተነሱ አስተያየቶችን በመቀበል በቀጣይ ጊዜያት የተሻለ ስራዎችን ለማከናወን እንደሚንቀሳቀስ ገልጿል፡፡ በአሁኑ ሰዓት ኮርፖሬሽኑ አስር አዲስ የስኳር ፋብሪካዎችን ለመገንባት እየሰራ ሲሆን፤ በ2007 ዓ.ም መጨረሻ ላይ 7ቱ አዲስ ፕሮጀክቶች ተጠናቀው ወደ ምርት እንደሚገቡ የገለፁት ደግሞ የኮርፕሬሽኑ ዋና ዳይሬክተር አቶ ሽፈራው ጃርሶ ናቸው፡፡የፊንጫ፣ መተሀራ፣ ወንጂ የማስፋፊያ ፕሮጀክቶችን ጨምሮ 7ቱ አዲስ የስኳር ፋብሪካዎች በቀጣይ ዓመት መጨረሻ ላይ 1 ነጥብ 5 ሚሊዮን ኩንታል ስኳር በየዓመቱ እንደሚያመርቱም ይጠበቃል ነው ያሉት፡፡ይህም አጠቃላይ የምርት መጠኑን በ75 በመቶ ከማድረሱ ባለፈ ለ200ሺ ዜጎች የስራ እድል እንደሚፈጥር ዋና ዳይሬክተሩ አመልክተዋል፡፡ ኮርፖሬሽኑ እንደገለፀው በ2006 በጀት ዓመት የስራ እድል ለመፍጠር ከታቀደው 70 ሺህ ቁጥር ውስጥ በ1ኛው ሩብ ዓመት ለ11 ሺህ 460 ዜጎች የስራ ዕድል መፈጠሩን የኢሬቴድ ዘግቧል፡፡ 